#

# Årsmelding 2013

Risør-Varden Svømmegruppe

**Styrets sammensetning**

Leder: Ole Alexander Klemsdal

Nestleder: Therese Slangsvold

Kasserer: Erik Ulven

Sekretær: Liv Drægni Nilsen

Trenerkontakt: Vilde Syrdal Tronstad

Varamedlem: Christina Hestø

Valgkomité: Arne Hansen og Jane Leite

Revisorer: Guro Salvesvold og Andre Skjellum

## Styrets arbeid

## Styremøter

Det ble i løpet av kalenderåret 2013 avholdt 5 styremøter. I tillegg ble 9 saker behandlet med «skriftlig saksbehandling» (epost). I alt behandlet styret 48 saker.

## Spesielle oppgaver

Blant de viktigste oppgavene som styret arbeidet med i 2013, nevnes følgende:

* Våre nye lover som ble vedtatt på årsmøtet i 2013
* Organisasjonsplan med intern organisering og økonomiske retningslinjer
* Møte med ordfører der vi fikk satt fokus på forholdene i svømmehallen
* Oppnevnelse av svømmeskoleansvarlig
* Innmelding i Norges Svømmeskole og gjeninnføring av svømmeskole i Risør
* Innføring av StyreWeb og Tryggivann.no som administrasjonssystemer
* Aksept for unntak fra kommunens skjerpede sikkerhetskrav i svømmehallen
* Gjennomgang av vår praktisering av politiattestordningen
* Hjemmeside på internett ([www.risørvarden.no](http://www.risørvarden.no))

## Aktiviteter

**Svømmeskolen:**

Vi hadde klubbutviklingsmøte 3. april med hjelp av Hans Jacob Stoebner og Jan Kjensli fra Norges Svømmeforbund. Tiltaksområder som vi først skulle fokusere på:

Struktur, kommunikasjon og kompetanse.

Onsdag 29. mai avholdt vi ny klubbutviklingskveld med fokus på hva vi kan gjøre for å bli enda bedre. Da møtte styret, instruktører og ungdommer fra konkurransepartiet.

I mai ble vi medlem av Norges Svømmeskole, og tirsdag 13. august fikk vi klubbesøk av Line Kvan Fadum og Per Irgens fra Norges Svømmeskole.

23. – 25. august arrangerte vi i Risør begynnerinstruktørkurs med Per Irgens. Der hadde vi 10 ungdommer og 7 voksne fra Risør som deltok sammen med andre fra Kragerø og Arendal.

Vi gjennomførte også det årlige livredningskurset denne helgen.

Den første uka i september startet vi opp med svømmekurs og de unge instruktørene var i vannet med 3 - 7 elever hver og med voksne instruktører på kanten.

Antall medlemmer i Risør svømmeskole var 86 barn.

Svømmekurs: Vanntilvenning, hval, skilpadde, pingvin og selunge

Svømmeaksjonen:

Vi var så heldige som ble tildelt to svømmekurs i høstferien. Det var penger igjen fra Gjensidigestiftelsen etter sommerkursene.

Målet med Svømmeaksjonen er at de barna som trenger det mest, får tildelt gratis svømmekurs.

Halvparten av landets tiåringer kan ikke svømme, og det vil si at minst 150 000 barn i første til femte klasse ikke kan svømme og med Svømmeaksjonen kan 7 000 barn lære å bli trygge i vann.

Therese Slangsvold stod for det praktiske med lånet av svømmehall, skaffe instruktører, kontakten med Sfo og kommunen.

Det var Therese Slangsvold og Vanja Egeland som var vokseninstruktører, mens Berit Elise Klemsdal, Martin Ulven, Johan Slangsvold, Ingve Hundhammer-Leite og Nicolas Hoksvold gjorde en kjempeinnsats som unge instruktører. De fikk veldig god kontakt med barna, og resultatet av uken var at alle de 43 barna fra Risør SFO turte å ha hodet under vann. Noen klarte å flyte og noen klarte også fremdrift. Alle ungene fikk diplom og en t-skjorte etter endt kurs og vi feiret med kake.

Kurset inneholdt også opplæring i førstehjelp, basseng/sjøvett, hygiene i garderoben og redning med forlenget arm. Barna viste stor interesse.

Fikk gode tilbakemeldinger fra SFO og foreldre. Vi håper vi får mulighet til kurs neste år også. God inntekt! Brutto kr 40 000 for to kurs.

Skoleprosjektet:

På høsten holdt Vilde S. Tronstad et 10-timers svømmekurs for 15 elever på barneskolen.

Brutto inntekt: kr 15 000.

Klubbstevner i Risør:

I juni gjennomførte vi et bra klubbstevne med samarbeid med Sparebanken Sør.

I desember hadde svømmeskolen et oppvisning-stevne, hvor foreldre og foresatte kunne komme og se. Svømmerne fikk utdelt diplom og merke av varaordføreren.

Karusellstevner:

Det har vært karusellstevne i Risør i februar. Grimstad i april, Lillesand i oktober og Arendal i november. Det har vært med rundt 12 svømmere fra Risør.

Sommer og juleavslutning for styre, instruktører og trenere:

Sommeravslutningen ble gjennomført på Brygga Restaurant og Pizza og juleavslutningen ble holdt på Risør barneskole med pizza fra Kast Loss.

**Konkurransepartiet:**

Konkurransepartiet har bestått av 17 svømmere fra 9 - 17 år. Trenere har vært Arne Hansen, Elin Fone og Vilde S. Tronstad.

Det har vært svømmetreninger 6 ganger i uka, pluss basistrening på land 2 ganger før trening, i tillegg til en time i gymsalen på onsdager. Vi har også trent i alle skoleferier.

I sommer var det 13 svømmere fra Risør som dro på leir til Danmark. Emil Skjeie og Johan Slangsvold var med på en leir for de eldste svømmerne i kretsen, mens Sophia Slangsvold, Elisabeth Skjeie, Elisabeth H. Blandford, Morten Hoaas, Ole Ulven, Neil Håvard Blandford og Tor Eikeland var på en leir for de yngste svømmerne i kretsen. Fra oss deltok Trude Halvorsen, Therese Slangsvold og Evguenia Skjeie som ledere på disse leirene. I tillegg var Even, Berit Elise og Ingeborg Malene Klemsdal og Madelen Sletteberg på en egen leir.

Tuva S. Tronstad var med Vågsbygd til Spania. I tillegg var Tuva med til Danmark på leir både i høstferien der hun svømte Thisted cup, og før Årsklassemesterskapet i april.

Resultater fra konkurranser:

Risør Vardens svømmere har i 2013 deltatt på følgende stevner:

|  |  |  |  |
| --- | --- | --- | --- |
| Nr |  | Sted | Dato |
| 1 | Førsdalsvøm | Fyresdal | 26.01.2013 |
| 2 | LÅMØ Sør | Lillesand | 08.02.2013 |
| 3 | TYR Poseidon Cup | Porsgrunn | 09.03.2013 |
| 4 | Årsklassemesterskap 2013 | Fauske | 05.04.2013 |
| 5 | Agdermesterskap | Mandal | 24.05.2013 |
| 6 | Aquarama Open | Kristiansand | 07.06.2013 |
| 7 | NM langbane 2013 | Kristiansand | 04.07.2013 |
| 8 | Mandalitten | Mandal | 08.09.2013 |
| 9 | Grenland Cup | Porsgrunn | 14.09.2013 |
| 10 | Thisted Cup 2013 | Thisted | 27.09.2013 |
| 11 | NM/UM kortbane junior 2013 | Asker | 14.11.2013 |
| 12 | Terje Vigen - SR-Bank | [Grimstad SK](http://grimstad-svommeklubb.com/) | 23.11.2013 |
| 13 | Nordsjøstevnet 2013 | Stavanger | 29.11.2013 |
| 14 | Møglestu stafett og sprint | Lillesand | 08.12.2013 |

Svømmerne har på disse stevnene fullført 284 øvelser.

Vi hadde 7 svømmere med til LÅMØ i Lillesand i februar i 2013. Det var Ole og Martin Ulven, Johan og Sophia Slangsvold, Berit Elise og Ingeborg Malene Klemsdal og Tuva S. Tronstad.

Tuva kom videre til landsfinalen og ble nr. 8 sammenlagt på 5 øvelser i Fauske. Hennes beste individuelle plassering ble 2. plass på 200 rygg på 2.23.29.

Tuva fikk to 8. plasser i NM langbane i sommer på 100 m. butterfly på 1.06.1 og 100 m. rygg på 1.09 (junior 94/y), og kom til finalen blant seniorene og ble nr. 10. på 200 rygg med 2.29. Det er flere tiår siden Risør-Varden har hatt en svømmer med i finalen i et NM!

I november stilte Tuva for Vågsbygd på UM/NM. Da svømte hun ryggetappen på 4x100 medley-laget, som tok bronse i junior NM.

Se [www.medley.no](http://www.medley.no) for flere resultater.

Sosiale aktiviteter:

Konkurransepartiet hadde en sosial spillekveld i desember, der de spiste pizza og kake. I tillegg har de vært ute på brygga en gang i løpet av dette året.

Dugnad:

I desember solgte Berit Elise Klemsdal, Tuva S. Tronstad og Sophia Slangsvold grøt på torget. Grøten ble laget av Therese Slangsvold og Jane Leite.

**Voksentrimpartiet:**

Partiet hadde i 2013 11 - 13 aktive deltakere som svømte en til to ganger pr. uke og tilbakela 1 500 til 4 000 meter i bassenget pr. gang. Alle deltakerne er meget ivrige til å gjennomføre sine selvvalgte svømmeprogrammer, mange kjører også en del intervalltrening og merker kondisjons fremgang.

Ansvarlige for partiet har vært Gustav Henriksen med Linda Hestø Johansen som medhjelper. Begge har årlig sikkerhetskurs med Per Irgens.

## Økonomi

**Status**

Risør Varden Svømmegruppe har ikke hatt noen store eller uforutsette utgifter i 2013. På inntektssiden har innmeldingen i Norges Svømmeskole gitt oss tilgang til inntekter som vi tidligere ikke har hatt tilgang på. Totalt overskudd for 2013 er kr 74 335.

**Medlemstall for 2013**

|  |  |  |  |  |  |  |  |
| --- | --- | --- | --- | --- | --- | --- | --- |
|  | 0 - 5 år | 6 - 12 år | 13 - 19 år | 20 - 25 år | 26 år og eldre | Totalt | Andel (%) |
| Kvinner | 13 | 54 | 14 | 1 | 21 | 103 |  54 % |
| Menn | 16 | 44 | 15 | 0 | 14 |  89 |  46 % |
| Totalt | 29 | 98 | 29 | 1 | 35 | 192 | 100 % |

|  |  |  |  |  |  |
| --- | --- | --- | --- | --- | --- |
|  | 2008 | 2009 | 2010 | 2011 | 2012 |
| Kvinner |  72 ( 58 %) |  82 ( 59 %) |  79 ( 60 %) |  83 ( 60 %) |  81 ( 55 %) |
| Menn |  53 ( 42 %) |  57 ( 41 %) |  52 ( 40 %) |  56 ( 40 %) |  65 ( 45 %) |
| Totalt | 125 (100 %) | 139 (100 %) | 131 (100 %) | 139 (100 %) | 146 (100 %) |

## Resultatregnskap med balanse

Se eget vedlegg!

## Revisors beretning

Se eget vedlegg!